Σταύρος Τσιώλης

Ο Σταύρος Τσιώλης (Τρίπολη Αρκαδίας, 6 Οκτωβρίου 1937 – Αθήνα, 23 Ιουλίου 2019) ήταν σκηνοθέτης και σεναριογράφος του νέου ελληνικού κινηματογράφου.

 Βιογραφία 
Ο Σταύρος Τσιώλης σπούδασε κινηματογράφο στη Σχολή Σταυράκου στην Αθήνα και από το 1958 δούλεψε βοηθός σκηνοθέτη σε 54 ταινίες, πολλές από τις οποίες της Φίνος Φιλμ. Η πρώτη δική του ταινία, η οποία βασίστηκε σε δικό του σενάριο, ήταν Ο μικρός δραπέτης για τη Φίνος Φιλμ το 1968. Το 1970 έκανε διεθνή επιτυχία με την ταινία Κατάχρησις εξουσίας.

Κατόπιν εγκατέλειψε τον κινηματογράφο για μια δεκαπενταετία και επανήλθε το 1985 με ταινίες που έκαναν ιδιαίτερη επιτυχία. Η ταινία του Μια τόσο μακρινή απουσία απέσπασε έξι πρώτα βραβεία στο Φεστιβάλ Θεσσαλονίκης του 1985, ενώ οι Ακατανίκητοι εραστές του 1988 προβλήθηκε στο Μουσείο Μοντέρνας Τέχνης της Νέας Υόρκης.

Οι ταινίες του έχουν ένα ιδιαίτερα προσωπικό στυλ καθώς βασίζονται στο λεπτό χιούμορ, τους αυτοσχεδιαστικούς διαλόγους και πολλές φορές τη χρήση ερασιτεχνών ηθοποιών. Ένα επαναλαμβανόμενο μοτίβο στα σενάριά του αποτελεί η περιπλάνηση—αρκετές φορές στον τόπο καταγωγής του, την Αρκαδία. Σε πολλές ταινίες του χρησιμοποίησε για πρωταγωνιστή τον Αργύρη Μπακιρτζή.

Οπαδός του ΠΑΟΚ ο Τσιώλης έγραψε ένα θεατρικό με τίτλο Ταξιδεύοντας με τον ΠΑΟΚ, το οποίο ανέβηκε το 2011 στο Θέατρο Τέχνης Κάρολος Κουν.

Στα τέλη του 2017 ο Σταύρος Τσιώλης ολοκλήρωσε την τελευταία του ταινία Γυναίκες που περάσατε από εδώ, που έγινε με συλλογική χρηματοδότηση και έκλεισε την τριλογία Γυναίκες (μετά το Παρακαλώ γυναίκες μην κλαίτε και Ας περιμένουν οι γυναίκες).

Ο Σταύρος Τσιώλης είχε γράψει στίχους για τραγούδια των ταινιών του, αλλά για τραγουδιστές της λαϊκής μουσικής (Μαριώ, Πίτσα Παπαδοπούλου, Αντώνης Ρέμος).

Απεβίωσε στην Αθήνα στις 23 Ιουλίου 2019 και η εξόδιος ακολουθία εψάλη στις 26 Ιουλίου στο Α' Νεκροταφείο Αθηνών.

 Φιλμογραφία 
Κινηματογραφικές ταινίες που σκηνοθέτησε ο Σταύρος Τσιώλης:
 Ο μικρός δραπέτης (1968)
 Πανικός (1969)
 Η ζούγκλα των πόλεων (1970) 
Αγάπη για πάντα (σενάριο δικό του και του Νίκου Νικολαΐδη) (1970)
Κατάχρησις εξουσίας (1971)
Θέμα συνειδήσεως (σενάριο δικό του, με ψευδώνυμο Διονύσης Φωκάς) (1973)
Μια τόσο μακρινή απουσία (1985)
Σχετικά με τον Βασίλη (1986)
Ακατανίκητοι εραστές (1988)
Έρωτας στη χουρμαδιά (1990)
Παρακαλώ γυναίκες μην κλαίτε (1992)
Ο χαμένος θησαυρός του Χουρσίτ πασά (1996)
Ας περιμένουν οι γυναίκες (1998)
Φτάσαμεε!... (2004) 
Καντίνα (σενάριο δικό του) (2009)
Γυναίκες που περάσατε από δω (2017)

 Θεατρικά 
Θεατρικά έργα του για το θέατρο έχουν καταγραφεί στο βιβλίο "Θεατρικά" και είναι:
 Τα κοκκινομπλέ πατίνια (2006)
 Ταξιδεύοντας με τον ΠΑΟΚ, μια ιστορία του σταθμού Λαρίσης (2011)
 Η πόρτα ή ο σωρός των φασολιών (2012)
 Η δημοπρασία (2015)
 Η γυναίκα του αστροναύτη

 Εξωτερικοί σύνδεσμοι 
 Το βίντεο για την καμπάνια συλλογικής χρηματοδότησης της ταινίας Γυναίκες που περάσατε από δω, από το https://www.youtube.com
 Τα τραγούδια του Σταύρου Τσιώλη από το http://www.stixoi.info
Θεατρική παράσταση Ταξιδεύοντας με τον ΠΑΟΚ, από το https://www.unstage.gr
Ο Γιάννης Ζουγανέλης αποχαιρετά τον φίλο και μέντορά του Σταύρο Τσιώλη από το https://www.documentonews.gr

 Παραπομπές 

Κατηγορία:Έλληνες σκηνοθέτες
Κατηγορία:Έλληνες θεατρικοί συγγραφείς
Κατηγορία:Έλληνες σεναριογράφοι